G. Gál, poslanec: (2003-10-21):
Preto Strana maďarskej koalície v druhom čítaní predloží svoje pripomienky k predmetnému návrhu zákona. Ďakujem za pozornosť. Z. Martináková, podpredsedníčka NR SR: Pán poslanec Hanzel, nech sa páči, môžete vystúpiť v rozprave. B. Hanzel, poslanec: Vážený pán predsedajúci, kolegyne, kolegovia, ja by som chcel za mňa, a myslím si, za celý klub, povedať, že my, samozrejme, budeme podporovať, lebo niet nad to, aby sme mali v štáte poriadok. Samozrejme, myslím si teraz ja osobne, že poriadok v tejto oblasti by sa mal začať tým, že by sme mali začať od majetkových a daňových priznaní. Opätovne chcem pripomenúť príklady zo zahraničia, kde takmer neexistujú normálne vyspelé krajiny, ktoré by nekontrolovali majetok občanov rok čo rok. Z tohto sa predsa potom odvíja vývoj majetku u jednotlivcov. Toto je pomerne prísne kontrolované a myslím si, že sú kontrolované aj presuny peňazí, ktoré takisto u nás sa robia rôznym spôsobom do zahraničia a zo zahraničia a dnes vlastne ani nie sú trestné, ako vieme v niektorých prípadoch, o ktorých sa vraví. Dnes dokonca nie je ani trestné urobiť si pôžičku od neznámeho veriteľa, ktorého nemusíme dokonca ani uvádzať. Toto všetko treba nejakým spôsobom dať na pravú mieru a hovorím, v prvom rade by som odporúčal aj pánovi ministrovi, aby sme sa pustili do toho, nejakým spôsobom zaviesť jednotné daňové a majetkové priznania, ktoré môžu byť súčasťou daňových priznaní, avšak zjednodušené, to znamená po určitú hranicu to robia úrady, takto je to vonku, to znamená z dostupných informácií z rôznych inštitúcií, ako sú, povedzme, rôzne, teda zamestnávateľ, daňové úrady, nemocenské poisťovne a podobne, sa to stretáva na jednom mieste u daňového úradu, ktorý to vyhodnocuje, ale u tých ľudí, ktorí majú nehnuteľnosti a podobne, tam už sa žiada ďalšie majetkové priznanie, ktoré zas sa odráža od presne stanovených kritérií a toto by som apeloval, aby sa čím skôr začalo. Potom ešte by som chcel len upozorniť, alebo pre istotu sa spýtať na vykonávacie predpisy k tomuto, lebo je zas dôležité, akým spôsobom sa bude majetok ohodnocovať. V návrhu zákona sa spomína niečo o obstarávacej cene, ale ako vieme všetci, obstarávacia cena v tom čase by mala zodpovedať príjmu v tých časoch, čiže malo by to byť časovo delené a obstarávacia cena na majetok spred desiatich rokov a ten istý majetok, ktorý je teraz, za desať rokov, je diametrálne odlišná. Tak aby sa to takým spôsobom ošetrilo, aby náhodou nevznikli nejaké „špatné“ výklady a aby ľudia nemuseli mať starosti práve s týmto. Takže ďakujem a ešte raz chcem povedať, že ten návrh zákona podporím. Z. Martináková, podpredsedníčka NR SR: Ďakujem. Pán poslanec Hanzel bol posledný prihlásený do rozpravy. Pán minister, chcete sa vyjadriť k rozprave? Nie. Pán spoločný spravodajca, nie. Ďakujem. Prerušujem rokovanie o tomto bode programu. Pokračujeme prvým čítaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 202/1995 Z. z. Devízový zákon a zákon, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov a o zmene a doplnení niektorých zákonov. Vládny návrh zákona máte ako tlač 389. Návrh na jeho pridelenie na prerokovanie výborom máte v rozhodnutí pod č. 381. Prosím podpredsedu vlády a ministra financií pána Ivana Mikloša, aby vládny návrh zákona v snemovni odôvodnil. Nech sa páči, pán minister.